S-142/2023

Mál þetta, sem dómtekið var í dag, er höfðað með ákæru, útgefinni af lögreglustjóranum á höfuðborgarsvæðinu 10. janúar 2023, á hendur C-x-x- V-x-x M-x-x, kt. [...], [...], Reykjavík, fyrir eftirtalin umferðarlagabrot með því að hafa: I.

1. Fimmtudaginn 14. janúar 2021 ekið bifreiðinni [...] sviptur ökurétti um Stóragerði í Reykjavík, þar sem lögregla stöðvaði aksturinn.

2. Sunnudaginn 24. apríl 2022 ekið bifreiðinni [...] sviptur ökurétti um Snorrabraut í Reykjavík, þar sem lögregla stöðvaði aksturinn.

3. Föstudaginn 6. maí 2022 ekið bifreiðinni [...] sviptur ökurétti um Lágmúla í Reykjavík, þar sem lögregla stöðvaði aksturinn.

4. Laugardaginn 7. maí 2022 ekið bifreiðinni [...] sviptur ökurétti um Ægisgötu við Vesturgötu í Reykjavík, þar sem lögregla stöðvaði aksturinn.

5. Mánudaginn 23. maí 2022 ekið bifreiðinni [...] sviptur ökurétti um Kalkofnsveg við [...] í Reykjavík, þar sem lögregla stöðvaði aksturinn.

6. Laugardaginn 1. október 2022 ekið bifreiðinni [...] sviptur ökurétti um Geirsgötu við Kolaportið í Reykjavík, þar sem lögregla stöðvaði aksturinn.

7. Laugardaginn 15. október 2022 ekið bifreiðinni [...] sviptur ökurétti um Borgarholtsbraut við Hamraborg í Kópavogi, þar sem lögregla stöðvaði aksturinn.

8. Fimmtudaginn 1. desember 2022 ekið bifreiðinni [...] sviptur ökurétti um Suðurlandsbraut í Reykjavík, þar sem lögregla stöðvaði aksturinn.

Telst háttsemi ákærða í öllum framangreindum liðum varða við 1. mgr. 58. gr., sbr. 1. mgr. 95. gr. umferðarlaga nr. 77/2019.

II.

9. Laugardaginn 15. október 2022 ekið bifreiðinni [...] sviptur ökurétti og með 135 km hraða á klukkustund um Hafnarfjarðarveg við [...] í Garðabæ, þar sem lögregla stöðvaði aksturinn, en leyfður hámarkshraði á veginum var 80 km á klukkustund.

Telst háttsemi þessi varða við 2., sbr. 4. mgr. 37. gr. og 1. mgr. 58. gr., sbr. 1. mgr. 95. gr. umferðarlaga nr. 77/2019.

10. Miðvikudaginn 26. október 2022 ekið bifreiðinni [...] sviptur ökurétti um Hringbraut við Framnesveg í Reykjavík, þar sem lögregla stöðvaði aksturinn og fyrir að hafa notað farsíma án handfrjáls búnaðar við aksturinn.

Telst háttsemi þessi varða við 1. mgr. 57. gr. og 1. mgr. 58. gr., sbr. 1. mgr. 94. gr. og 1. mgr. 95. gr. umferðarlaga nr. 77/2019. Þess er krafist að ákærði verði dæmdur til refsingar, til greiðslu alls sakarkostnaðar og til að sæta sviptingu ökuréttar skv. 99. gr. umferðarlaga nr. 77/2019.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu þegar sækjanda og ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru. Ákærði krefst vægustu refsingar sem lög leyfa.

Ákærði er fæddur í [...]. Samkvæmt framlögðu sakavottorði, dagsettu 5. janúar 2023, gekkst ákærði undir greiðslu sektar með lögreglustjórasátt 18. janúar 2021 fyrir akstur sviptur ökurétti. Þá var hann dæmdur í 5 mánaða fangelsi, skilorðsbundið til tveggja ára, með dómi Héraðsdóms Reykjavíkur [...] 2021 meðal annars fyrir akstur sviptur ökurétti en um var að ræða hegningarauka við sáttina frá 18. janúar 2021. Þá gekkst á kærði undir greiðslu sekta með tveimur lögreglustjórasáttum 7. desember 2021, meðal annars fyrir akstur sviptur ökurétti en sáttirnar voru einnig hegningarauki við sáttina frá 2021.

Að öðru leyti kemur sakaferill ákærða ekki til skoðunar við ákvörðun refsingar nú.

Brot það sem ákærði er sakfelldur fyrir samkvæmt ákærulið 1 var framið áður en ákærði gekkst undir sáttina frá 18. janúar 2021 og verður ákærða því dæmdur hegningarauki í samræmi við 78. gr. almennra hegningarlaga nr. 19/1940, er samsvari þeirri þyngingu refsingarinnar sem kynni að hafa orðið, hefði verið dæmt um öll brotin saman.

Með brotum þeim er ákærði er sakfelldur fyrir samkvæmt ákæruliðum 2- 10 rauf ákærði skilorð dómsins frá [...] 2021 en þar sem miðað er við að ákærði hafi nú, með tilliti til hegningaraukasjónarmiða, í annað sinn, gerst sekur um akstur sviptur ökurétti, sbr. 3. mgr. 71. gr. almennra hegningarlaga, varða brotin aðeins sektum og verður því skilorð dómsins látið halda sér sbr. 60. gr. sömu laga.

Með hliðsjón af framangreindu, sakarefni þessa máls, dómvenju og 77. gr. almennra hegningarlaga þykir refsing ákærða hæfilega ákveðin 2.14 0.000 króna sekt til ríkissjóðs, sem ákærða ber að greiða innan fjögurra vikna frá birtingu dóms þessa að telja en sæta ella fangelsi í 60 daga.

Með vísan til lagaákvæða í ákæru er ákærði sviptur ökurétti í 1 mánuð frá 13. október 2024 að telja.

Engan sakarkostnað leiddi af meðferð málsins.

Af hálfu ákæruvaldsins flutti málið G-kvk-nf A-kvk-nf A-kvk-nf saksóknarfulltrúi.

H-kvk-nf S-kvk-nf B-kvk-nf aðstoðarmaður dómara kveður upp dóm þennan.

DÓMSORÐ:

Ákærði, C-x-x- V-x-x M-x-x, greiði 2.140.000 króna sekt til ríkissjóðs innan fjögurra vikna frá uppkvaðningu dóms þessa að telja en sæti ella fangelsi í 6 0 daga.

Ákærði er sviptur ökurétti í 1 mánuð frá 13. október 2024.

H-kvk-nf S-kvk-nf B-kvk-nf